Source: http://www.csmoradea.ro/events/lnbm-2017-18-etapa-26/
Timestamp: 2018-06-21 12:18:45+00:00

Document:
www.csmoradea.ro | LNBM 2017/18 – Etapa 26
CSM CSU Oradea a pierdut meciul cu U-BT Cluj-Napoca, disputat vineri (06.04), la Sala Horia Demian din Cluj-Napoca. Meciul contând pentru etapa a 26-a din Liga Națională de baschet maculin – ediția 2017/18 s-a încheiat cu scorul de 89-74.
Partida a început cu Kariniauskas, Richad, Nicolescu, Denison și Valeika. Oradea s-a instalat la conducere în debutul jocului și s-a desprins la un maxim de cinci puncte, însă nu a reușit să continue în aceeași notă. Richard a comis două greșeli personale și a fost retras pe bancă. U-BT Cluj a realizat un parțial de 11-0 cu care a preluat inițiativa pe tabela de marcaj. CSM-ul a redus din deficit, scorul la prima pauză fiind de 23-18.
Formația gazdă a continuat să înscrie cu generozitate, având procentaje impresionante la aruncările din acțiune, atât din interiorul, cât și din afara semicercului. Ofensiva orădeană a avut probleme la construcție și astfel a crescut diferența la 15 lungimi. Mandache și Gajovic au replicat pentru CSM pe finalul reprizei, Oradea reușind să se apropie la cinci puncte și a avut șansa unei noi reușite, dar a greșit. Sfertul 2 s-a terminat cu o reușită pe contraatac a gazdelor, scorul la pauză fiind de 48-41.
Repriza secundă a demarat modest pentru CSM. Gazdele au marcat cu generozitate în timp de roș-albaștrii au pus doar trei puncte pe tabela de macaj în primele cinci minute. Diferența pe tabela de marcaj a atins un nou maxim, de 16 lungimi, însă elevii lui Cristian Achim au avut un final de sfert al 3-lea mai bun, reușind să se apropie la zece puncte, scor 66-56, la intrarea în secvența decisivă.
Sfertul 4 a început cu două reușite de pe semicerc și una pe pătrundere în contul bihorenilor, aceștia reuțind să se apropie la 70-66, cu opt minute rămase de jucat. Replica a venit de la Giordan Watson, autor a opt puncte consecutive prin care diferența de peste zece lungimi s-a refăcut la jumătatea secvenței decisive. Jocul productiv al lui Watson a continuat după timeout-ul cerut de orădeni, ajungându-se la un nou ecart maxim pe tabela de marcaj. Fnalul jocului a fost controlat de echipa clujeană.
Vaidas Kariniauskas a avut 15 puncte, 4 pase decisive, Goran Gajovic a totalizat 14 puncte, iar Kris Richard a încheiat cu 11 puncte, 5 pase decisive și 4 recuperări pentru CSM.
CSM CSU Oradea a jucat fără Muhamed Pasalic, accidentat. De asemenea, Martin Zeno a lipsit, el nefiind încă la capacitate fizică suficientă pentru a juca.
În urma acestui rezultat, formația orădeană are un bilanț general de 18-8 și se menține pe locul 3 în clasament.
Următorul meci al CSM CSU Oradea este programat miercuri (11.04), ora 20, la Arena Antonio Alexe, în compania lui CSM Steaua EximBank.
CSM CSU Oradea se deplasează la Cluj-Napoca pentru meciul cu U-BT din localitate. Partida contează pentru etapa a 26-a din Liga Națională de baschet masculin – ediția 2017/18 și se va desfășura vineri (06.04), ora 17:15, în direct la DigiSport.
Formația antrenată de Cristian Achim vine după succesul cu CSU Sibiu, respectiv după o dublă consecutivă disputată pe teren propriu. De asemenea, CSM CSU Oradea este singura echipă care nu a pierdut niciun meci în TOP 6. Bihorenii au un bilanț general de 18-7, cu care se situează pe locul 3 în ierarhia la zi a LNBM.
U-BT Cluj-Napoca se întoarce acasă după eșecul de la Pitești. Campioana în exercițiu a pierdut două din cele trei partide susținute până acum în TOP 6. Formația pregătită de Mihai Silvășan are un bilanț general de 19-6, cu care se plasează pe locul al 2-lea în Liga Națională de baschet masculin – ediția 2017/18.
Se anunță un meci dificil, în compania echipei campioane în exercițiu, a formației care a cucerit primul trofeu în actuala stagiune și a echipei care dispune de resurse baschetbalistice deosebit. Clujenii dispun de un avantaj evident prin prisma faptului că au doi naturalizați și astfel pot evolua în opt jucători cu formare baschetbalistică pe alte meleaguri.
Se duelează a 2-a și a 4-a defensivă din campionat. Echipa din Cluj-Napoca are o serie activă de patru succese înlănțuite pe teren propriu, acolo unde a câștigat 11 din cele 12 partide disputate. CSM CSU Oradea are 7-5 în partidele din deplasare.
Martin Zeno nu va juca în această partidă. De asemenea, Muhamed Pasalic este incert. În aceste condiții este posibilă utilizarea lui Stefan Nikolic pentru a 2-a oară de la venirea sa la CSM CSU Oradea. De cealaltă parte nu sunt anunțate indisponibilități. De notat că în ultima etapă desfășurară s-a consemnat revenirea lui Miha Lapornik, cel mai bun marcator al lui U-BT în ultimul meci cu CSM-ul.
Suporterii care doresc să facă deplasarea trebuie să știe că prețul unui bilet este de 20 lei. Meciul se va desfășura la Sala Horia Demian din Cluj-Napoca, fiind a 4-a locație din tot atâtea meciuri în actuala stagiune. Până acum s-a jucat câte un meci la Sala Polivalentă Cluj-Napoca, Sepsi Arena din Sfântu Gheorghe, respectiv Arena Antonio Alexe din Oradea. Clujul a câștigat două partide, incluzând finala Cupei României 2018, iar CSM-ul s-a impus o dată, în chiar ultima confruntare directă.

References: CSM 
 CSM 

CSM 
 CSM 
 CSM 

CSM 
 CSM 
 CSM 
 CSM